Tutlayt n tmaziɣt d tutlayt i ttmeslayen yimezdaɣ n tefriqet n ugafa. Tebḍa ɣef waṭas n tentaliyin : tacawit, taqbaylit, tatargit atg. Iwumi ḍrant aṭas n tnefliyin, imi tella deg timawit kan, d inzan d isefra , uɣalen yimnadiyen n tutlayt d yedles d yimeɣnasen xedmen ayen yellan deg tzemmar-nsen iwakken ad tuɣal ad tesεu amkan-ines, ad tuɣal d tutlayt taɣelnawt tunṣibt am nettat am tiyaḍ, ad tt-naf ama deg wallalen n teywalt :Radyu akked tilizri, d wallalen itraren am Uẓeṭṭa (internet), ama deg yidlisen ,imawalen….Imnuda d wid ttyesseqdacen ttnadin i wakken ad rren tutlayt d tamesbaɣurt deg yal iḥricen n tudert, ayagi s usnulfu n wawalen d yimeslayen imaynuten i wumi neqqar iwalnuten i wakken ad lḥun akked tnefliwin n tmeslayt .